बॅरी विल्मोर

बॅरी युजीन "बुच" विल्मोर (जन्म: २९ डिसेंबर, १९६२) हे एक अमेरिकन अंतराळवीर आणि अमेरिकेचे नौदलातील चाचणी वैमानिक (टेस्ट पायलट) आहेत.  त्यांनी आतापर्यंत तीन अंतराळ मोहिमा केल्या आहेत. त्यांची पहिली मोहीम STS-129 ही २००९ मध्ये आंतरराष्ट्रीय अंतराळ स्थानकावर ११ दिवसांची होती. त्यानंतर त्यांनी एक्सपेडिशन ४१ आणि एक्सपेडिशन ४२ मध्ये भाग घेतला. ५ जून २०२४ रोजी ते बोईंग क्रू फ्लाइट टेस्ट या बोईंग स्टारलाइनरच्या पहिल्या मानवयुक्त मोहिमेसाठी अंतराळात गेले. १८ मार्च २०२५ रोजी ते स्पेसएक्स क्रू-९ मोहिमेसह पृथ्वीवर परतले. त्यांनी अंतराळात एकूण ४६४ दिवस, ८ तास आणि ३ मिनिटे घालवली आहेत.

 वैयक्तिक जीवन 
बॅरी विल्मोर यांचा जन्म मर्फ्रीसबोरो, टेनेसी येथे झाला आणि ते माउंट ज्युलियट, टेनेसी येथे वाढले. त्यांच्या आईचे नाव फाये आणि वडिलांचे नाव युजीन आहे. त्यांना एक भाऊ आहे जो फ्रँकलिन, टेनेसी येथे राहतो. बॅरी यांचे लग्न डीना विल्मोर (मूळ आडनाव: न्यूपोर्ट) यांच्याशी झाले आहे. डीना या हेलेनवूड, टेनेसी येथील आहेत. त्यांना दोन मुली आहेत. सध्या बॅरी आपल्या कुटुंबासह ह्युस्टन, टेक्सास येथे राहतात.

बॅरी हे पासाडेना, टेक्सास येथील प्रॉव्हिडन्स बॅप्टिस्ट चर्चमध्ये वडील (एल्डर) म्हणून काम करतात.

 शिक्षण 
बॅरी यांनी माउंट ज्युलियट हायस्कूल मधून शिक्षण पूर्ण केले. त्यांनी टेनेसी टेक्नॉलॉजिकल युनिव्हर्सिटी मधून विद्युत अभियांत्रिकी मध्ये बी.एस. आणि एम.एस. या दोन्ही पदव्या मिळवल्या. त्यानंतर त्यांनी युनिव्हर्सिटी ऑफ टेनेसी, नॉक्सव्हिल मधून विमानचालन प्रणाली (एव्हिएशन सिस्टिम्स) मध्ये एम.एस. पदवी घेतली. बॅरी हे टेनेसी टेक्नॉलॉजिकल युनिव्हर्सिटी च्या फुटबॉल संघाचे सदस्य, खेळाडू आणि कर्णधार होते.

 लष्करी कारकीर्द 
बॅरी यांनी अमेरिकेचे नौदल मध्ये चाचणी वैमानिक म्हणून काम केले. त्यांनी ८,००० तासांपेक्षा जास्त उड्डाण केले आणि ६६३ वेळा विमानवाहू जहाजांवर उतरले. ते युनायटेड स्टेट्स नेव्हल टेस्ट पायलट स्कूल मधून प्रशिक्षित झाले आहेत.

त्यांनी चार लष्करी मोहिमा पूर्ण केल्या. त्यांनी A-7E आणि F/A-18 ही विमाने विमानवाहू जहाजांवरून उडवली. ही जहाजे होती: USS फॉरेस्टल (CV-59), USS जॉन एफ. केनेडी (CV-67), USS एंटरप्राइज (CVN-65) आणि USS ड्वाइट डी. आयझनहॉवर (CVN-69). त्यांनी ऑपरेशन डेझर्ट शील्ड, डेझर्ट स्टॉर्म आणि ऑपरेशन सदर्न वॉच मध्ये इराकच्या आकाशात उड्डाणे केली. तसेच बोस्निया मध्ये अमेरिका आणि नाटो च्या समर्थनासाठी मोहिमा केल्या. ऑपरेशन डेझर्ट स्टॉर्म मध्ये त्यांनी २१ लढाऊ मोहिमा यशस्वी केल्या. त्यांची शेवटची मोहीम USS ड्वाइट डी. आयझनहॉवर वर होती, जिथे ते व्हर्जिनिया येथील नेव्हल एअर स्टेशन ओशियाना येथून "ब्लू ब्लास्टर्स" (VFA-34) या F/A-18 स्क्वॉड्रनसह होते.

चाचणी वैमानिक म्हणून त्यांनी T-45 या प्रशिक्षण विमानाच्या विकासात भाग घेतला. त्यांनी विमानवाहू जहाजांवर उतरण्याच्या चाचण्या आणि उच्च कोनातील उड्डाण चाचण्या केल्या. त्यांनी युनायटेड स्टेट्स नेव्हल टेस्ट पायलट स्कूल मध्ये प्रशिक्षक म्हणूनही काम केले. नासामध्ये निवड होण्यापूर्वी ते एडवर्ड्स एअर फोर्स बेस, कॅलिफोर्निया येथील यू.एस. एअर फोर्स टेस्ट पायलट स्कूल मध्ये प्रशिक्षक होते.

 नासा कारकीर्द 

बॅरी यांची जुलै २००० मध्ये नासा मध्ये अंतराळवीर म्हणून निवड झाली. त्यांनी ऑगस्ट २००० मध्ये प्रशिक्षण सुरू केले. दोन वर्षांच्या प्रशिक्षणानंतर त्यांना अंतराळ यानाच्या इंजिन, रॉकेट मोटर आणि बाह्य टाकी यासारख्या तांत्रिक कामांसाठी नेमले गेले. तसेच ते केंनेडी स्पेस सेंटर, फ्लोरिडा येथे अंतराळ यानाच्या उड्डाण आणि उतरण्यासाठी मदत करणाऱ्या संघात होते.

 STS-129 
२००९ मध्ये बॅरी यांनी STS-129 या मोहिमेसाठी स्पेस शटल अटलांटिस चे वैमानिक म्हणून काम केले. ही मोहीम आंतरराष्ट्रीय अंतराळ स्थानकावर होती. 

 एक्सपेडिशन ४१/४२ 
सप्टेंबर २०१४ मध्ये बॅरी सोयुझ TMA-14M या मोहिमेसह आंतरराष्ट्रीय अंतराळ स्थानकावर गेले. ते एक्सपेडिशन ४१ आणि एक्सपेडिशन ४२ चे सदस्य होते.  या मोहिमेदरम्यान त्यांनी पहिल्यांदा अंतराळात ३-डी प्रिंटरचा वापर करून एक साधन (रॅचेट रेंच) बनवले. हे साधन त्यांना पृथ्वीवरून पाठवलेल्या डिझाइनवर आधारित बनवले गेले होते.

 बोईंग क्रू फ्लाइट टेस्ट 
१६ जून २०२२ रोजी नासाने बॅरी आणि सुनीता विल्यम्स यांची बोईंग क्रू फ्लाइट टेस्ट साठी निवड केली. ५ जून २०२४ रोजी बोईंग स्टारलाइनर यानाने यशस्वी उड्डाण केले आणि ६ जून रोजी ते आंतरराष्ट्रीय अंतराळ स्थानकावर पोहोचले.

ही मोहीम ८ दिवसांची असायला हवी होती, पण यानाच्या थ्रस्टर्समध्ये (प्रणोदकांमध्ये) बिघाड झाल्याने बॅरी आणि सुनीता यांना स्टारलाइनरमधून परत आणणे धोक्याचे ठरले. स्टारलाइनर ६ सप्टेंबर २०२४ रोजी पृथ्वीवर परतले, पण बॅरी आणि सुनीता अंतराळ स्थानकावरच राहिले. अखेरीस ते १८ मार्च २०२५ रोजी स्पेसएक्स क्रू-९ मोहिमेसह पृथ्वीवर परतले.

 सन्मान आणि पुरस्कार 
बॅरी विल्मोर यांना अनेक पुरस्कार मिळाले आहेत:
 लिजन ऑफ मेरिट
 डिफेन्स सुपीरियर सर्व्हिस मेडल
 डिफेन्स मेरिटोरियस सर्व्हिस मेडल
 दोन नेव्ही मेरिटोरियस सर्व्हिस मेडल्स
 पाच एअर मेडल्स (त्यापैकी तीन "कॉम्बॅट V" सह)
 सहा नेव्ही कमेंडेशन मेडल्स (त्यापैकी तीन "कॉम्बॅट V" सह)
 नासा डिस्टिंग्विश्ड सर्व्हिस मेडल
 दोन नासा स्पेस फ्लाइट मेडल्स
 दोन नेव्ही अचिव्हमेंट मेडल्स

त्यांना नौदल प्रशिक्षणात "डिस्टिंग्विश्ड नेव्हल ग्रॅज्युएट" पुरस्कार मिळाला. तसेच ते "कमोडोर लिस्ट विथ डिस्टिंक्शन" मध्ये होते. त्यांना १९९१ मध्ये "लाइट अटॅक विंग वन – पायलट ऑफ द इयर" आणि १९९९ मध्ये "स्ट्राइक फायटर एव्हिएटर ऑफ द इयर" पुरस्कार मिळाले. १९९८ मध्ये त्यांना "स्कॉट स्पीचर अवॉर्ड" मिळाले. २००३ मध्ये त्यांचा टेनेसी टेक्नॉलॉजिकल युनिव्हर्सिटी च्या "स्पोर्ट्स हॉल ऑफ फेम" मध्ये समावेश झाला.

 संदर्भ 

वर्ग:अमेरिकेचे अंतराळवीर
वर्ग:इ.स. १९६२ मधील जन्म